b'\n_START_ARTICLE_\nAC/DC\n_START_SECTION_\nBiografi\n_START_PARAGRAPH_\nBr\xc3\xb8drene Angus, Malcolm, og George Young blev f\xc3\xb8dt i Glasgow, Skotland, og flyttede til Sydney i Australien med det meste af deres familie i 1963. George var den f\xc3\xb8rste, der l\xc3\xa6rte at spille guitar. Han blev medlem af The Easybeats, der var Australiens mest succesrige band i 1960\'erne. I 1966 blev de det f\xc3\xb8rste lokale rockband, der havde et internationalt hit med sangen "Friday on my Mind"._NEWLINE_Malcom fulgte i Georges fodspor og sluttede sig til bandet The Velvet Underground fra Newcastle, New South Wales, (skal ikke forveksles med bandet Velvet Underground fra New York).\n_START_SECTION_\nDe tidlige \xc3\xa5r\n_START_PARAGRAPH_\nI november 1973 stiftede Malcolm og Angus Young AC/DC og rekrutterede bassisten Larry Van Kriedt, sangeren Dave Evans, og trommeslageren Colin Burgess, (eks-medlem af Master\'s Apprentices)._NEWLINE_Bandet havde sin f\xc3\xb8rste optr\xc3\xa6den p\xc3\xa5 en klub ved navn Chequers i Sydney nyt\xc3\xa5rsaften 1973._NEWLINE_De skrev senere kontrakt med det EMI-distribuerede pladeselskab Albert Productions fra Australien og New Zealand. De tidlige bes\xc3\xa6tninger i bandet skiftede ofte; Colin Burgess blev fyret, og flere bassister og trommeslagere r\xc3\xb8g ud af bandet i l\xc3\xb8bet af det f\xc3\xb8lgende \xc3\xa5r. _NEWLINE_P\xc3\xa5 dette tidspunkt havde Angus Young f\xc3\xa5et sig en skoleuniform, han brugte p\xc3\xa5 scenen. Den oprindelige uniform var formentlig taget fra hans secondary school, Ashfield Boys High School i Sydney. Id\xc3\xa9en til denne udkl\xc3\xa6dning kom fra hans s\xc3\xb8ster Margaret. Angus havde pr\xc3\xb8vet andre kostumer som Spiderman, Zorro, en gorilla og en parodi p\xc3\xa5 Superman med navnet Super-Ang p\xc3\xa5 brystet. I deres tidlige karriere kl\xc3\xa6dte de fleste af medlemmerne sig faktisk i en form for oppiftet eller satineret t\xc3\xb8j, men denne fremgangsm\xc3\xa5de blev droppet, da de opdagede, at gruppen Skyhooks, fra Melbourne allerede havde taget denne ide til sig i deres sceneoptr\xc3\xa6dener._NEWLINE_Br\xc3\xb8drene Young besluttede, at Evans ikke var en passende frontfigur for gruppen, da de f\xc3\xb8lte han var mere en glam rocker som Gary Glitter._NEWLINE_P\xc3\xa5 scenen blev Evans ogs\xc3\xa5 af og til afl\xc3\xb8st af bandets f\xc3\xb8rste manager Dennis Laughlin, som oprindelig var forsanger for Sherbet, dog inden Daryl Braithwaite sluttede sig til dem._NEWLINE_Evans havde interne problemer med Laughlin, som ogs\xc3\xa5 bidrog til bandets ilde syn p\xc3\xa5 Evans. I mellemtiden var den erfarne sanger Ronald Belford "Bon" Scott og ven af George Young interesseret i at blive forsanger.\n_START_SECTION_\nBon Scott-\xc3\xa6raen (1974\xe2\x80\x931980)\n_START_PARAGRAPH_\nI september 1974 afl\xc3\xb8ste Bon Scott Dave Evans. Scott var tidligere sanger i The Spektors (1964-66), The Valentines (1966-70), og Fraternity (1970-73). Bandet havde kun indspillet en single med Evans: "Can I Sit Next to You" / "Rockin\' in the Parlour." "Can I Sit Next to You" blev senere genindspillet med Bon Scott under titlen "Can I Sit Next to You Girl"._NEWLINE_I januar 1975 var deres debutalbum High Voltage, (kun udgivet i Australien og i 1976 i resten af verden) indspillet, hvilket tog dem ti dage. Det var baseret p\xc3\xa5 et instrumentalt nummer skrevet af Young br\xc3\xb8drene og med en sangtekst tilf\xc3\xb8jet af Scott. _NEWLINE_I l\xc3\xb8bet af nogle f\xc3\xa5 m\xc3\xa5neder havde bandets bes\xc3\xa6tning stabiliseret sig og bestod af Scott, br\xc3\xb8drene Young, bassisten Mark Evans og trommeslageren Phil Rudd. Senere samme \xc3\xa5r udgav de singlen "It\'s a Long Way to the Top (If You Wanna Rock \'n\' Roll)," som blev deres mange\xc3\xa5rige hymne. Den var inkluderet p\xc3\xa5 deres andet album T.N.T., der ogs\xc3\xa5 kun blev udgivet i Australien og New Zealand. Albummet indeholdt ogs\xc3\xa5 den anden klassiker "High Voltage" med samme navn som debutalbummet._NEWLINE_Mellem 1974 og 1977 blev de hjulpet p\xc3\xa5 vej af deres regelm\xc3\xa6ssige optr\xc3\xa6den p\xc3\xa5 Molly MeldrumsCountdown, et landsd\xc3\xa6kkende popmusikprogram, hvor AC/DC blev et af de mest popul\xc3\xa6re og succesrige bands i Australien. Bandets show den 3. april 1977 var deres sidste tv-optr\xc3\xa6den i over tyve \xc3\xa5r.\n_START_SECTION_\nInternational succes (1976\xe2\x80\x931978)\n_START_PARAGRAPH_\nI 1976 skrev bandet en international pladekontrakt med Atlantic Records og turnerede efterf\xc3\xb8lgende over hele Storbritannien og Europa._NEWLINE_De opn\xc3\xa5ede uvurderlig erfaring p\xc3\xa5 stadionturneen, hvor de spillede som opvarmning for f\xc3\xb8rende hard rockbands som Kiss, Aerosmith, Styx og Blue \xc3\x96yster Cult, og sammen med Cheap Trick stod gruppen ogs\xc3\xa5 som hovednavn._NEWLINE_Det f\xc3\xb8rste AC/DC-album, der fik verdensomsp\xc3\xa6ndende udgivelse, var i 1976 og indeholdt en samling af numre taget fra High Voltage og T.N.T.-albummene. Den internationale udgivelse fik navnet High Voltage og blev udgivet af pladeselskabet Atlantic Records. Pladen solgte over tre millioner eksemplarer verden over, delvis p\xc3\xa5 grund af sin popularitet blandt det britiske punkpublikum. Valget af numrene til albummet l\xc3\xa6nede sig mest mod den nyeste udgivelse T.N.T. og inkluderede kun to sange fra deres f\xc3\xb8rste LP. Bandets n\xc3\xa6ste album Dirty Deeds Done Dirt Cheap blev udgivet samme \xc3\xa5r, b\xc3\xa5de den australske og den internationale version ligesom sine forg\xc3\xa6ngere. _NEWLINE_Sangene p\xc3\xa5 pladen varierede verden over: P\xc3\xa5 den internationale udgave var sangen "Rocker" fra T.N.T. inkluderet, og p\xc3\xa5 den australske udgave var sangen "Jailbreak" inkluderet, (som i dag findes p\xc3\xa5 deres opsamlings-ep \'74 Jailbreak fra 1984 eller som liveversion p\xc3\xa5 Live fra 1992)._NEWLINE_Dirty Deeds blev ikke udgivet i USA f\xc3\xb8r 1981, hvor bandets karriere var p\xc3\xa5 sit h\xc3\xb8jeste. _NEWLINE_Efter indspilningerne af den internationale udgivelse Let There Be Rock i 1977 blev bassisten Mark Evans fyret p\xc3\xa5 grund af personlige problemer med Angus Young. Han blev afl\xc3\xb8st af Cliff Williams, som ogs\xc3\xa5 sang kor sammen med Malcolm Young. _NEWLINE_Ingen af br\xc3\xb8drene Young har uddybet fyringen af Evans, selvom Richard Griffith, CEO for Epic Records og bookingagent for AC/DC, i midten af 1970\'erne udtalte sig: "I ved, at Mark ville aldrig komme til at holde, han var bare en lidt for flink fyr." _NEWLINE_AC/DC var fik dannende indflydelse p\xc3\xa5 New Wave of British Heavy Metal bands som Saxon og Iron Maiden, der dukkede op sent i 1970\'erne, som en reaktion p\xc3\xa5 tilbagegangen af traditionelle heavy metal-bands fra de tidlige 1970\'ere. I 2007 omtalte kritikere AC/DC sammen med Thin Lizzy, UFO, Scorpions og Judas Priest som "den anden generation af stjerner, der er klar til at tr\xc3\xa6de ind i revnen, som de gamle forsvindende vagter."\n_START_SECTION_\nSucces i USA (1977\xe2\x80\x931979)\n_START_PARAGRAPH_\nAC/DC\'s f\xc3\xb8rste offentlige omtale i Amerika kom gennem radiostationen i Michigan, AM 600 WTAC, i 1977. Stationens manager Peter C. Cavanaugh hyrede bandet til at spille i Flints Capitol Theater. AC/DC\'s opvarmningsband ved denne koncert var MC5, som kortvarigt blev genforenet og accepterede at spille til begivenheden. AC/DC \xc3\xa5bnede med sin popul\xc3\xa6re sang "Live Wire" og sluttede af med "It\'s a Long Way to the Top (If You Wanna Rock \'n\' Roll)". _NEWLINE_AC/DC endte med at blive identificeret med punkbev\xc3\xa6gelsen af den britiske presse. Deres omd\xc3\xb8mme s\xc3\xb8rgede for, at de overlevede punk-revolutionen i de sene 1970\'ere og beholdt en kultpublikum i Storbritannien igennem hele perioden.  Angus Young opn\xc3\xa5ede berygtethed da han m\xc3\xa5nede publikummet gennem deres liveoptr\xc3\xa6den. _NEWLINE_Ved udgivelsen af Powerage i 1978 fik bassisten Cliff William sin debut, og med dets h\xc3\xa5rdere riff, fulgte det bl\xc3\xa5trykte s\xc3\xa6t af Let There Be Rock._NEWLINE_"Rock \'n\' Roll Damnation" blev den eneste single p\xc3\xa5 Powerage. Under turn\xc3\xa9en til Powerage-albummet blev showet ved Apollo Theatre i Glasgow indspillet og udgivet som If You Want Blood You\'ve Got It i 1978, der indeholdt klassiske sange som "Whole Lotta Rosie", "Problem Child", og "Let There Be Rock," s\xc3\xa5vel som senere kendte numre som "Riff Raff." Livealbummet var det sidste, der blev produceret af Harry Vanda og George Young med Bon Scott som sanger, selvom Vanda og Young senere producerede Blow Up Your Video, hvilket p\xc3\xa5st\xc3\xa5s at v\xc3\xa6re AC/DC\'s mest undervurderede album. _NEWLINE_Bandets sjette album Highway to Hell blev produceret af Mutt Lange og udgivet i 1979. _NEWLINE_Det blev den f\xc3\xb8rste AC/DC-plade, som kom p\xc3\xa5 USA\'s top-100, hvor den n\xc3\xa5ede en 17.-plads , og det f\xc3\xb8rte bandet op i ligaen af f\xc3\xb8rende hard rock-bands.Highway to Hell lagde en for\xc3\xb8get v\xc3\xa6gt p\xc3\xa5 korvokalerne, men bibeholdt signaturlyden: de h\xc3\xb8je, simple, bankende riff og rytmiske backbeats. _NEWLINE_Den sidste sang, "Night Prowler", har to hurtige \xc3\xa5ndedrag i begyndelsen af sangen og fors\xc3\xb8ger at skabe en tone af frygt og afsky.\n_START_SECTION_\nBon Scotts d\xc3\xb8d (1980)\n_START_PARAGRAPH_\nDen 19. februar 1980 besvimede Bon Scott efter en k\xc3\xa6mpe natlig druktur i London og blev efterladt i en bil ejet af en bekendt ved navn Alistair Kinnear. N\xc3\xa6ste morgen skyndte Kinnear sig af sted med ham til King\'s College hospitalet i Camberwell, hvor Scott blev erkl\xc3\xa6ret d\xc3\xb8d ved ankomsten. Selvom rygterne p\xc3\xa5st\xc3\xa5r, at grunden til Scotts d\xc3\xb8d var kv\xc3\xa6lning i sit eget opkast, lyder den officielle \xc3\xa5rsag p\xc3\xa5 akut alkoholforgiftning og d\xc3\xb8d ved ulykke. _NEWLINE_Scotts familie begravede ham i Fremantle, Vestaustralien i det omr\xc3\xa5de, de immigrerede, da han var et barn. _NEWLINE_Uoverensstemmelse i den officielle redeg\xc3\xb8relse for Scotts d\xc3\xb8d blev n\xc3\xa6vnt i konspirationsteorier, der har foresl\xc3\xa5et, at Scott d\xc3\xb8de af en heroinoverdosis eller blev dr\xc3\xa6bt af udst\xc3\xb8dningsgas, som var f\xc3\xb8rt ind i bilen, eller at Kinnear slet ikke eksisterede Yderligere var Scott astmatiker, og temperaturen var under frysepunktet, den morgen han d\xc3\xb8de.\n_START_SECTION_\nJagten p\xc3\xa5 en ny forsanger\n_START_PARAGRAPH_\nSom f\xc3\xb8lge af Scotts d\xc3\xb8d havde AC/DC i en kort periode besluttet sig for at g\xc3\xa5 i t\xc3\xa6nkeboksen. Til sidst besluttede de sig dog for at forts\xc3\xa6tte da de mente, Scott ville have \xc3\xb8nsket det, og 3 forskellige kandidater blev anset som passende afl\xc3\xb8ser. _NEWLINE_Sangeren Terry Slesser (tidligere medlem af Back Street Crawler) henvendte sig, men valgte ikke at slutte sig til et etableret band. I stedet for fik han sig en succesrig solokarriere, som inkluderede hans bidrag til sangen "Rainbow\'s Gold". Buzz Shearman (eks-Moxy) kunne heller ikke slutte sig til bandet p\xc3\xa5 grund af problemer med stemmen. De tilbagev\xc3\xa6rende AC/DC-medlemmer valgte derfor den tidligere forsanger for Geordie Brian Johnson._NEWLINE_Angus Young erindrede: "Jeg kan huske, Bon spillede Little Richard for mig og fortalte en historie, om da han s\xc3\xa5 Brian synge. Han fortalte om den nat, hvor en fyr stod oppe p\xc3\xa5 scenen og skreg af sine lungers fulde kraft, og det n\xc3\xa6ste man s\xc3\xa5 var, at han gik i gulvet. Han l\xc3\xa5 p\xc3\xa5 jorden og rullede rundt, mens han skreg. Jeg syntes, det var fedt, og det allerbedste var, man ikke kunne f\xc3\xa5 et bedre ekstranummer, end da de kom ind og trak fyren bort." Johnson fik senere den aften stillet diagnosen appendicitis, hvilket var grunden til han l\xc3\xa5 og vred sig p\xc3\xa5 scenen. _NEWLINE_Til optagelsespr\xc3\xb8ven med AC/DC sang Johnson "Whole Lotta Rosie" fra Let There Be Rock, og Ike & Tina Turners "Nutbush City Limits". Han blev hyret f\xc3\xa5 dage efter pr\xc3\xb8ven.\n_START_SECTION_\nBrian Johnson-\xc3\xa6raen (1980 \xe2\x80\x93 nu)\n_START_PARAGRAPH_\nMed Brian Johnson f\xc3\xa6rdiggjorde bandet den sangskrivning, det var begyndt p\xc3\xa5 med Bon Scott, til albummet Back in Black. Indspilningerne fandt sted i Compass Point Studios p\xc3\xa5 Bahamas nogle f\xc3\xa5 m\xc3\xa5neder efter Scotts d\xc3\xb8d. _NEWLINE_Back in Black (produceret af Mutt Lange og indspillet af Tony Platt) blev deres bedst s\xc3\xa6lgende album og en hard rock-milesten. Udgivelsen inkluderede hit som "Hells Bells," "You Shook Me All Night Long," og titelsporet "Back in Black." Albummet blev tildelt guld et \xc3\xa5r efter dets udgivelse,, og i 2006 havde det solgt mere end 21 millioner eksemplarer i USA. Albummet n\xc3\xa5ede f\xc3\xb8rstepladsen i Storbritannien og fjerdepladsen i USA, hvor det i 131 uger l\xc3\xa5 i top-ti. _NEWLINE_Det f\xc3\xb8lgende album For Those About to Rock We Salute You blev udgivet i 1981. Albummet solgte _NEWLINE_godt og blev positivt modtaget af kritikerne. Udgivelsen indeholdt to af bandets mest popul\xc3\xa6re singler: "Let\'s Get It Up" og titelnummeret "For Those About to Rock (We Salute You)," som n\xc3\xa5ede en 13.- og 15.-plads, henholdsvis i Storbritannien. _NEWLINE_AC/DC og Mutt Lange gik fra hinanden, hvilket f\xc3\xb8rte til det selvproducerede album Flick of the Switch, der udkom i 1983. Musikalsk havde albummet en stil, hvor bandet pr\xc3\xb8vede at genfinde r\xc3\xa5- og enkelheden fra de tidligere udgivelser.\n_START_SECTION_\nRudd forlader bandet og kommerciel tilbagegang (1983-1987)\n_START_PARAGRAPH_\nMidt i rygterne om alkoholisme og stoffor\xc3\xa5rsaget paranoia blev Phil Rudds venskab med Malcolm Young forv\xc3\xa6rret, og efter en l\xc3\xa6ngere periode med uvenskab var deres foragt over for hinanden efterh\xc3\xa5nden blevet s\xc3\xa5 stor, at det endte i et slagsm\xc3\xa5l. Det resulterede i, at Rudd blev fyret to timer efter sl\xc3\xa5skampen. Selvom Rudd allerede havde f\xc3\xa6rdiggjort sit trommespil til de fleste af numrene p\xc3\xa5 det kommende album, blev han afl\xc3\xb8st af Simon Wright, efter at bandet havde afholdt en anonym optagelsespr\xc3\xb8ve. _NEWLINE_Med den nye bes\xc3\xa6tning udgav gruppen sit selvproducerede album Flick of the Switch, som var meget mindre succesrigt og blev anset for at v\xc3\xa6re stillest\xc3\xa5ende og ikke v\xc3\xa6rd at n\xc3\xa6vne. En kritiker udtalte, at bandet "havde lavet det samme album ni gange."_NEWLINE_AC/DC blev valgt som "\xc3\xa5rets ottendest\xc3\xb8rste skuffelse" i en meningsm\xc3\xa5ling udarbejdet af Kerrang!. Alligevel n\xc3\xa5ede Flick of the Switch en fjerdeplads p\xc3\xa5 Storbritanniens hitlister,, og AC/DC havde begr\xc3\xa6nset succes med singlerne "Nervous Shakedown" og "Flick of the Switch." Fly on the Wall, der blev produceret af Young-br\xc3\xb8drene i 1985, blev ogs\xc3\xa5 anset som uinspireret og uden m\xc3\xa5l. Der blev optaget en video med samme navn som albummet Fly on the Wall, hvor bandet spillede fem af albummets ti sange p\xc3\xa5 en bar. _NEWLINE_I 1986 vendte gruppen tilbage p\xc3\xa5 hitlisterne med sangen "Who Made Who." Albummet Who Made Who var soundtracket til Stephen Kings film Maximum Overdrive og det t\xc3\xa6tteste, bandet nogensinde er kommet p\xc3\xa5 at lave en "greatest hits"-opsamling. Udgivelsen bragte gamle hit som "You Shook Me All Night Long" og "Ride On" sammen med nyere sange som titelnummeret "Who Made Who" og de to nye instrumentale numre "D.T." og "Chase the Ace"_NEWLINE_I februar 1988 blev AC/DC indlemmet i Australian Recording Industry Associations Hall of Fame.\n_START_SECTION_\nFornyet popularitet (1988 \xe2\x80\x93 2001)\n_START_PARAGRAPH_\nAC/DC\'s album Blow Up Your Video fra 1988 blev indspillet i Miraval Studio i Le Val, Frankrig, og genforenede bandet med deres oprindelige producere Harry Vanda og George Young._NEWLINE_Gruppen indspillede nitten sange, hvoraf ti af dem blev udvalgt til pladen. Selvom albummets indhold blev kritiseret for at have overdrevent meget fyldstof, blev det en kommerciel succes. Blow up Your Video solgte mere end de to foreg\xc3\xa5ende udgivelser tilsammen og kom p\xc3\xa5 en andenplads p\xc3\xa5 Storbritanniens hitlister, hvilket var AC/DC\'s h\xc3\xb8jeste placering siden Back In Black fra 1980. Albummet indholdt den britiske toptyve-single "Heatseeker", og popul\xc3\xa6re sange som "That\'s the Way I Wanna Rock and Roll". _NEWLINE_Blow Up Your Video-verdensturn\xc3\xa9en begyndte i februar 1988 i Perth, Australien. I april samme \xc3\xa5r under f\xc3\xb8lgende de liveoptr\xc3\xa6dener i Europa bekendtgjorde Malcolm Young, at han ville tage en pause fra turn\xc3\xa9en, for at begynde p\xc3\xa5 sin alkoholafv\xc3\xa6nning. Et andet medlem af familien Young ved navn Stevie Young afl\xc3\xb8ste ham midlertidigt. _NEWLINE_Efter turn\xc3\xa9en forlod Wright bandet for at arbejde p\xc3\xa5 det kommende Dio-album Lock up the Wolves og blev afl\xc3\xb8st af Chris Slade. Johnson var inaktiv i flere m\xc3\xa5neder, mens han fik afsluttet sin skilsmisse,, s\xc3\xa5 br\xc3\xb8drene Young skrev sangene til hele det n\xc3\xa6ste album \xe2\x80\x93 en fremgangsm\xc3\xa5de i skriveprocessen de ogs\xc3\xa5 fortsatte med at bruge p\xc3\xa5 deres efterf\xc3\xb8lgende udgivelser. Det nye album, The Razors Edge, blev produceret af Bruce Fairbairn, der tidligere havde arbejdet med bands som Aerosmith og Bon Jovi._NEWLINE_The Razors Edge blev udgivet i 1990 og gav en genvunden succes til AC/DC med hit som "Thunderstruck" og "Are You Ready," der n\xc3\xa5ede femte- og sjettepladsen henholdsvis p\xc3\xa5 Billboards Mainstream Rock Tracks hitliste, og "Moneytalks", der n\xc3\xa5ede ind som nummer 23 p\xc3\xa5 Billboard Hot 100. Albummet fik tildelt multiplatinum og n\xc3\xa5ede USA\'s top-ti. Flere optr\xc3\xa6dener blev optaget til deres livealbum, Live fra 1992. Live blev produceret af Fairbairn og anses for at v\xc3\xa6re et af 1990\'ernes bedste livealbum. _NEWLINE_Et \xc3\xa5r senere indspillede AC/DC sangen "Big Gun", der skulle v\xc3\xa6re soundtracket til Arnold Schwarzenegger-filmen, Last Action Hero. "Big Gun" blev senere udgivet som en single, der n\xc3\xa5ede f\xc3\xb8rstepladsen p\xc3\xa5 USA\'s Mainstream Rock-hitliste, hvilket var deres f\xc3\xb8rste nummer 1 p\xc3\xa5 den hitliste. _NEWLINE_I 1994 inviterede Angus og Malcolm Rudd til flere jamperioder. Han blev efterf\xc3\xb8lgende hyret igen for at afl\xc3\xb8se Slade, der forlod bandet p\xc3\xa5 grund af deres st\xc3\xa6rke \xc3\xb8nske om at f\xc3\xa5 Rudd tilbage. I 1995 udgav gruppen Ballbreaker, der blev indspillet i Ocean Way Studios i Los Angeles, Californien, med Rick Rubin som producer. Den f\xc3\xb8rste single fra albummet var "Hard as a Rock," der n\xc3\xa5ede f\xc3\xb8rstepladsen p\xc3\xa5 USA\'s hitlister. "Hail Caesar" og "Cover You in Oil" blev ogs\xc3\xa5 senere udgivet som singler. _NEWLINE_I 1997 udgav gruppen bokss\xc3\xa6ttet Bonfire. Bonfire indeholdt fire album: en remastereret version af Back in Black, Volts (en disk med skiftevis uddrag af kasserede optagelser og tilf\xc3\xa6ldige liveoptr\xc3\xa6dener), og de to livealbum Live from the Atlantic Studios og Let There Be Rock: The Movie. Live from the Atlantic Studios blev indspillet i 1978 i Atlantic Studios, New York. Let There Be Rock: The Movie var et dobbeltalbum, indspillet i 1979 i Pavillon i Paris og soundtracket til filmen AC/DC: Let There Be Rock. Den amerikanske udgave af bokss\xc3\xa6ttet indeholdt ogs\xc3\xa5 en farvet cd-folder, en to-siders plakat, et klisterm\xc3\xa6rke, en midlertidig tatovering, en n\xc3\xb8glering med \xc3\xb8loplukker samt et guitarplekter._NEWLINE__NEWLINE_I 2000 udgav bandet sit sekstende studiealbum Stiff Upper Lip, som var produceret af George Young. Albummet blev taget bedre imod af anmelderne end Ballbreaker, men anses som et album med mangel p\xc3\xa5 nye ideer. _NEWLINE_Den australske udgave af albummet indeholdt tre reklamevideoer, og flere optagelser fra deres liveoptr\xc3\xa6dener i Madrid, fra 1996. Stiff Upper Lip n\xc3\xa5ede f\xc3\xb8rstepladsen i fem forskellige lande, deriblandt Argentina og Tyskland, andenpladsen i tre lande: Spanien, Frankrig og Schweiz, #3 i Australien, #5 i Canada og Portugal og #7 i Norge, USA og Ungarn. Den f\xc3\xb8rste single "Stiff Upper Lip" forblev nummer et p\xc3\xa5 de amerikanske hitlister i fire uger. Andre singler som "Safe in New York City" og "Satellite Blues" klarede sig ogs\xc3\xa5 godt og n\xc3\xa5ede pladserne 31 og 7 henholdsvis i USA.\n_START_SECTION_\nNylige begivenheder (2002 \xe2\x80\x93 )\n_START_PARAGRAPH_\nI 2002 skrev AC/DC en langvarig multialbums-kontrakt med Sony Music, som udgav en hel serie af kvalitetsforbedrede album. Hver eneste udgivelse indeholdt en udvidet cd-folder med sj\xc3\xa6ldne fotografier, mindev\xc3\xa6rdige ting og noter. I 2003 blev alle deres forrige albumudgivelser kvalitetsforbedret og genudgivet med undtagelse af Ballbreaker og Stiff Upper Lip. Ballbreaker blev efterf\xc3\xb8lgende genudgivet i oktober 2005 og Stiff Upper Lip senere hen i april 2007. _NEWLINE_I maj 2003 modtog Malcom Young prisen "Ted Albert Award for Outstanding Service to Australian Music" ved Music Winners Awards i 2003, hvor han gav en speciel hyldest til Bon Scott._NEWLINE_Samme \xc3\xa5r havde Recording Industry Association of America opdateret gruppens salg i USA, hvilket viste en stigning fra 46,5 millioner til 63 millioner, og det gjorde dem til det femtebedst s\xc3\xa6lgende band i USA\'s musikhistorie kun overg\xc3\xa5et af The Beatles, Led Zeppelin, Pink Floyd, og Eagles. AC/DC blev dog for nylig rykket ned til det tiendebedst s\xc3\xa6lgende band. _NEWLINE_RIAA tildelte ogs\xc3\xa5 albummet Back in Black dobbelt diamant, (tyve millioner) i pladesalg i USA, og det gjorde det til det sjettebedst s\xc3\xa6lgende album i USA til dato. I 2005 havde Back in Black solgt over 21 millioner eksemplarer, hvilket rykkede dets position op til en femteplads. _NEWLINE_Den 30. juli optr\xc3\xa5dte AC/DC med The Rolling Stones og Rush p\xc3\xa5 Molson Canadian Rocks for Toronto. Koncerten blev afholdt for et publikum p\xc3\xa5 over en halv million mennesker og havde til form\xc3\xa5l at hj\xc3\xa6lpe byer, der havde v\xc3\xa6ret h\xc3\xa5rdt ramt af SARS-epidemien. Koncerten slog rekorden som det mest betalte musikarrangement i Nordamerikas historie. _NEWLINE_Den 1. oktober 2004 blev en gade i det centrale Melbourne, Corporation Lane, omd\xc3\xb8bt til ACDC Lane til \xc3\xa6re for bandet. Alligevel forb\xc3\xb8d Melbourne brugen af skr\xc3\xa5streg i gadenavne, s\xc3\xa5 de fire bogstaver blev sat sammen. _NEWLINE_I et str\xc3\xa6de n\xc3\xa6r Swanston Street p\xc3\xa5 ladet af en lastbil optog bandet sin musikvideo til sangen "It\'s a Long Way to the Top (If You Wanna Rock \'n\' Roll)" i 1975. Ydermere blev en gade i Legan\xc3\xa9s, Spanien d\xc3\xb8bt "Calle de AC/DC" den 2. marts 2000. Bandet kom p\xc3\xa5 en andenplads over Australiens h\xc3\xb8jests\xc3\xa6lgende entertainere i 2005, og som nummer seks i 2006, trods de ikke havde v\xc3\xa6ret p\xc3\xa5 turn\xc3\xa9 eller udgivet noget album siden 2000. _NEWLINE_Verizon Wireless har f\xc3\xa5et rettighederne, til at udgive AC/DC\'s album og hele Live at Donington-koncerten, som kan downloades i 2008.\n_START_SECTION_\nDet nye album\n_START_PARAGRAPH_\nI januar 2006 begyndte AC/DC at arbejde p\xc3\xa5 deres nye studiealbum. Malcolm Young udtalte, at bandet p\xc3\xa5 nuv\xc3\xa6rende tidspunkt var ved at skrive materiale til det n\xc3\xa6ste album. Ingen udgivelsesdato blev p\xc3\xa5 dette tidspunkt offentliggjort."_NEWLINE_I et interview med Brian Johnson i 2004 fortalte han, at for f\xc3\xb8rste gang siden albummet Blow Up Your Video fra 1988 ville han bidrage til sangskrivningen. Han oplyste ogs\xc3\xa5, at Angus Young havde lavet h\xc3\xa5rdere riff end dem p\xc3\xa5 Stiff Upper Lip. Allerede i et interview fra 2005 fortalte Johnson, at han ikke anede, hvorn\xc3\xa5r albummet ville blive indspillet, og hvem der skulle producere det. Malcolm Young udtalte, at "albummet skal v\xc3\xa6re perfekt." _NEWLINE_Brian Johnson og Cliff Williams begyndte sammen med Steve Luongo og Mark Hitt at indspille nye sange til en fondopstartet turn\xc3\xa9, ved navn "Classic Rock Cares." De nye sange ville blive spillet og pr\xc3\xa6senteret i l\xc3\xb8bet af koncerterne. Indtil videre har bandet pr\xc3\xa6senteret sin nyligt indspillede sang "Chain Gang on the Road." Williams oplyste efterf\xc3\xb8lgende at Young-br\xc3\xb8drene havde skrevet nyt materiale, men ikke givet nogen oplysninger om, hvorn\xc3\xa5r det udkom p\xc3\xa5. _NEWLINE_Den 16. oktober 2007 udgav Columbia Records en dobbelt-dvd ved navn Plug Me In. S\xc3\xa6ttet bestod af fem timers sj\xc3\xa6ldne optagelser og tilmed en indspilning af AC/DC\'s high school-optr\xc3\xa6den "School Days", "T.N.T.", "She\'s Got Balls", og "It\'s a Long Way to The Top". Som med Family Jewels indeholder disk 1 sj\xc3\xa6ldne shows med Bon Scott og disk 2 med Brian Johnson. Samlerversionen indeholder en ekstra dvd med 21 mere sj\xc3\xa6ldne optr\xc3\xa6dener med b\xc3\xa5de Scott og Johnson og flere interview.\n_START_SECTION_\nNavnet AC/DC\n_START_PARAGRAPH_\nIdeen til bandets navn opstod da Angus og Malcolm Young s\xc3\xa5 akronymet AC/DC p\xc3\xa5 bagsiden af deres s\xc3\xb8ster, Margarets symaskine. "AC/DC" er en forkortelse af "alternating current/direct current" (p\xc3\xa5 dansk: "vekselstr\xc3\xb8m/j\xc3\xa6vnstr\xc3\xb8m"), som indikerer en elektrisk opfindelse, der kan bruge begge typer str\xc3\xb8m._NEWLINE_Br\xc3\xb8drene mente at det symboliserede bandets r\xc3\xa5 energi og kraftdrevne optr\xc3\xa6dener, og navnet hang ved._NEWLINE_I nogle kulturer er AC/DC et slangord for biseksualitet. Bandet sagde selv de ikke kendte noget til dette brug, f\xc3\xb8r en taxachauff\xc3\xb8r fortalte dem det efter en koncertaften tidligt i deres karriere._NEWLINE_Nogle religi\xc3\xb8se grupper har foresl\xc3\xa5et at navnet st\xc3\xa5r for "Anti-Christ/Devil\'s Child(ren)" (~"Antikrist/Dj\xc3\xa6vlens b\xc3\xb8rn), "Anti-Christ/Devil Christ" (~"Antikrist/Dj\xc3\xa6vlens kristendom") eller "After Christ/Devil Comes (~"Efter Kristus/Kommer Dj\xc3\xa6velen"). Selvom rygterne har vedvaret blandt kritikere, der fors\xc3\xb8ger at stemple bandet som satanister, har gruppen afvist alle disse opfattelser af deres navn._NEWLINE_"AC/DC" udtales i en stavelse af gangen, selvom bandet i Australien popul\xc3\xa6rt ogs\xc3\xa5 er kendt som "Acca Dacca." Navnet har inspireret mange hyldestbands, inklusiv BC/DC canadisk provins af det Britiske Columbia, AC/DShe en kvindelig gruppe fra San Francisco.'